《和韩桃源图》
宋代·王十朋

嬴秦斩新开混茫，傲睨前古无虞唐。诗书为灰儒鬼哭，李斯秉笔中书堂。

长城丁壮无还者，送徒更住骊山下。避世高人何所之，出门永与家乡辞。

入山惟恐不深远，岂是得已巢于斯。来时六合为秦室，未省今为何岁日。

吏不到门租不输，子长丁添更何恤。春入山中桃自花，招邀隐侣倾流霞。

男耕女织自婚嫁，派别支分都几家。谁泛渔舟迷处所，山开洞辟闻人语。

乍相惊问卒相欢，设酒烹鸡讲宾主。可怜秦事已茫然，帝业初期万万年。

犹道祖龙长在世，岂知异姓早三传。邻里殷勤争饷馈，人情与世无相异。

未信壶中别有天，却讶身游与梦寐。山花乱眼鸟哀鸣，数日留连喜复惊。

更从洞口寻乡路，逢人欲话疑非情。异日扁舟欲重顾，水眩山迷红日暮。

后来图画了非真，作志渊明乃晋人。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。